કાર્યક્રમના બીજા દૌરમાં એક નાનકડી હાસ્‍યએકાંકી સ્‍કીટનું વાંચન કરવામાં આવ્‍યું હતું. આપણા સ્‍વ. હાસ્‍યલેખક શ્રી. વિનોદ ભટ્ટના અવસાન પછી તેમને શોકાંજલિ આપતો એક લેખ શ્રી. રમેશ તન્નાએ પોઝીટીવ મીડીયા પર લખેલો તેના પરથી દેવિકાબેન અને રાહુલ ધ્રુવે નાટ્‍યરૂપાંતર કર્યું હતું. પાત્રવરણી આ પ્રમાણે કરવામાં આવી હતી. વિનોદ ભટ્ટ તરીકે ડોક્‍ટર રમેશ શાહ. યમરાજાની પત્‍ની યમીના પાત્રમાં શ્રીમતિ શૈલા મુન્‍શા, ચિત્રગુપ્તની પત્‍ની ચિત્રા તરીકે ડોક્‍ટર ઇન્‍દુબેન શાહ, તારક મહેતા તરીકે શ્રી. પ્રશાંત મુન્‍શા, અને જયોતિન્‍દ્ર દવે તથા બકુલ ત્રિપાઠીની બેવડી ભુમિકામાં શ્રી. નવીન બેન્‍કર હતા. એકાંકીના સૂત્રધાર તરીકે દેવિકાબેન ધ્રુવે નાટકના ત્રણે દ્રશ્‍યોની પાર્શ્વભૂમિકા સમજાવી હતી.